Toreby fik i 1927 trinbræt på Stubbekøbing-Nykøbing-Nysted Banens strækning Nykøbing-Nysted, som var indviet i 1910. Trinbrættet havde græsperron og læskur af træ. Det lå hvor banen krydsede Gl. Landevej. På et tidspunkt blev der anlagt omfartsvej syd om Gl. Landevej, som så blev lukket ved baneoverskæringen. Persontrafikken blev indstillet i 1961, godstrafikken i 1966. 1½ km af banens tracé er bevaret som sti mod sydvest fra Gl. Landevej til Møllevej i Flintinge. Her ligger den meget velbevarede Flintinge Station med perronkant og signalmast.  Uddannelse Toreby Skole blev i 2013 solgt til Lolland-Falsters største produktionsskole Multicenter Syd, som er et praktisk uddannelsestilbud, baseret på værkstedsundervisning. Nærmeste folkeskole er nu Sundskolen i Sundby. Børnehuset Toreby er et aldersintegreret kommunalt dagtilbud for børn i alderen 0-6 år. Det har 1 vuggestuegruppe og 2 børnehavegrupper. Børnehuset startede i 1979 og har til huse i den gamle forskole.  Kultur Torebyhallen bruges af (TSG), der tilbyder badminton, gymnastik, Roller derby og volleybold, samt fodboldklubben Toreby-Grænge Boldblub. Desuden bruges hallen af Sundskolen og Aktiv Fritid Nykøbing F.